હવે વાંચતાં આવડતું હોય એવાં બાળકોના પુસ્તક-પ્રેમની વાત કરું:- ચોથા ધોરણમાં મોટા મોટા ટાઈપવાળો, જરા જાડો કહેવાય એવો ચોપડો ‘પૌરાણિક કથાઓ’ નામે ચાલતો’તો. તે મારી ઉંમરનાંને સૌને યાદ હશે. તે હું નિશાળમાં શિખવાડાય તે પહેલાં વેકેશનમાં ઓટલે બેસીને વાંચી ગયેલી. પછી ક્યારે નિશાળ છૂટે અને ક્યારે ઘરે જઈને ફરી વાંચુ- એમ મને થાતું. સીતાત્યાગનો પ્રસંગ વાંચીને હું રોતી. વારંવાર વાંચીને વારંવાર રોતી. મને એ પુસ્તકનાં ઘણાં ચિત્રો યાદ છે. સીતા-હરણ, ચાણૂરમલ્લના વધનો પ્રસંગ, અર્જુન બે પલ્લામાં પગ મૂકીને પાણીમાં પ્રતિબિંબ જોઈ માછલીની આંખ વીંધતો હોય એ પ્રસંગનું ચિત્ર વગેરે વગેરે. મને લાગે છે કે નાનપણમાં વાંચેલાં જોયેલાં આ પુસ્તકો તો જાણે માતાનું દૂધ હતું !